*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 15ης Φεβρουαρίου 1983

περί των υγειονομικών συνθηκών και περί της κτηνιατρικής βεβαιώσεως κατά την εισαγωγή νωπών κρεάτων από την Ισλανδία

(83/84/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί υγειονομικών προβλημάτων και προβλημάτων υγειονομικού ελέγχου κατά την εισαγωγή χοιροειδών και βοοειδών και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 81/476/ΕΟΚ (2), και ιδίως το άρθρο 16,

Εκτιμώντας:

ότι, σύμφωνα με τη γνώμη κοινοτικής αποστολής κτηνιάτρων, φαίνεται ότι η υγειονομική κατάσταση στην Ισλανδία είναι ικανοποιητική, σταθερή και ελέγχεται πλήρως από καλά διαρθρωμένες και οργανωμένες κτηνιατρικές υπηρεσίες, ιδίως όσον αφορά τις ασθένειες που μεταδίδονται μέσω του κρέατος·

ότι, επιπλέον, οι αρμόδιες κτηνιατρικές αρχές της Ισλανδίας έχουν διαβεβαιώσει ότι δεν έχουν εκδηλωθεί στην Ισλανδία κατά τους τελευταίους 12 μήνες τουλάχιστον, πανώλη των βοοειδών και αφθώδης πυρετός και ότι δεν έχει διενεργηθεί εμβολιασμός κατά των ασθενειών αυτών την περίοδο αυτή·

ότι οι αρμόδιες κτηνιατρικές αρχές της Ισλανδίας ανέλαβαν την υποχρέωση να πληροφορήσουν την Επιτροπή και τα Κράτη μέλη, με τηλέτυπο ή τηλεγράφημα, σε 24 ώρες, ότι διαπιστώθηκε η εκδήλωση μιας από τις προαναφερθείσες ασθένειες ή ότι έχει ληφθεί απόφαση εμβολιασμού κατ' αυτών·

ότι οι υγειονομικές συνθήκες και η κτηνιατρική βεβαίωση πρέπει να προσαρμοστούν σύμφωνα με την υγειονομική κατάσταση που επικρατεί στο εν λόγω κράτος·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα Κράτη μέλη επιτρέπουν την εισαγωγή από την Ισλανδία νωπών κρεάτων κατοικιδίων ζώων του βοείου, προβείου και αιγείου είδους και κατοικιδίων μονόπλων, σύμφωνα με τις εγγυήσεις που καθορίζονται στο υγειονομικό πιστοποιητικό που επισυνάπτεται στο παράρτημα και πρέπει να συνοδεύει την αποστολή.

Άρθρο 2

Η παρούσα απόφαση δεν εφαρμόζεται στις εισαγωγές αδένων και οργάνων που εγκρίνονται από τη χώρα προορισμού για την παρασκευή φαρμάκων.

Άρθρο 3

Η παρούσα απόφαση αρχίζει να ισχύει από την 1η Αυγούστου 1983.

Άρθρο 4

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 15 Φεβρουαρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 186 της 8. 7. 1981, σ. 20.

ΠΑΡΑΡΤΗΜΑ

ΥΓΕΙΟΝΟΜΙΚΟ ΠΙΣΤΟΠΟΙΗΤΙΚΟ

νωπών κρεάτων (1) κατοικιδίων ζώων βοείου είδους και κατοικιδίων μονόπλων που προορίζονται για αποστολή στην Ευρωπαϊκή Οικονομική Κοινότητα

Χώρα προορισμού:

Σχετικός αριθμός πιστοποιητικού καταλληλότητας (2):

Χώρα εξαγωγής: Ισλανδία

Υπουργείο:

Υπηρεσία:

Στοιχεία:

(Προαιρετικό)

Ι. Ταυτότητα των κρεάτων

Κρέατα από:

(Είδος ζώου)

Είδος τεμαχίων:

Είδος συσκευασίας:

Αριθμός τεμαχίων ή μονάδων συσκευασίας:

Καθαρό βάρος:

ΙΙ. Προέλευση των κρεάτων

Διεύθυνση(εις) και αριθμός(οί) κτηνιατρικής εγκρίσεως (2) του(ων) εγκεκριμένου(ων) σφαγείου(ων):

Διεύθυνση(εις) και αριθμός(οί) κτηνιατρικής εγκρίσεως (2) του(των) εγκεκριμένου(ων) εργαστηρίου(ων) τεμαχισμού:

ΙΙΙ. Προορισμός των κρεάτων

Το κρέας αποστέλλεται από:

(Τόπος αποστολής)

στ :

(Χώρα και τόπος προορισμού)

με το ακόλουθο μεταφορικό μέσο (3):

Όνομα και διεύθυνση αποστολέα:

Όνομα και διεύθυνση παραλήπτη:

IV. Υγειονομική βεβαίωση

Εγώ, ο υπογεγραμμένος επίσημος κτηνίατρος, βεβαιώνω ότι:

- τα ανωτέρω περιγραφόμενα νωπά κρέατα πρόερχονται από ζώα τα οποία έχουν παραμείνει στο έδαφος της Ισλανδίας τουλάχιστον για τρεις μήνες πριν από τη σφαγή τους ή από τη γέννησή τους, εφόσον πρόκειται για ζώα ηλικίας κάτω των τριών μηνών·

- εάν πρόκειται για νωπά κρέατα προβατοειδών και αιγοειδών, από ζώα των οποίων η εκτροφή δεν αποτελεί αντικείμενο απαγορεύσεως για υγειονομικούς λόγους, εξαιτίας μιας ή περισσοτέρων περιπτώσεων βρουκελλώσεως προβατοειδών ή αιγοειδών που παρουσιάστηκε κατά τις έξι προηγούμενες εβδομάδες.

Έγινε στ την

Σφραγίδα

(Υπογραφή του επίσημου κτηνιάτρου)

(1) «Νωπά κρέατα»: όλα τα κατάλληλα για την ανθρώπινη κατανάλωση τμήματα των κατοικιδίων βοοειδών, προβατοειδών ή αιγοειδών, καθώς και των κατοικιδίων μονόπλων τα οποία δεν έχουν υποστεί επεξεργασία με σκοπό τη συντήρησή τους· εντούτοις, τα κρέατα τα οποία συντηρούνται δια ψύχους θεωρούνται ως νωπά.

(2) Προαιρετικό όταν η χώρα προορισμού εγκρίνει την εισαγωγή νωπών κρεάτων για χρήσεις άλλες από την ανθρώπινη κατανάλωση, κατ' εφαρμογή του άρθρου 19 υπό α) της οδηγίας 72/462/ΕΟΚ.

(3) Για τα αεροπλάνα να αναφέρεται ο αριθμός πτήσεως, για τα πλοία η ονομασία του πλοίου.